ToekomsVenster: Omvattende sorg en beskerming van die Herehttps://rak2.spens.co.za/radio/2016/480.mp3 Uitsig vanaf die Magaliesberge Foto: Germari Pieterse Soos die berge Jerusalem aan alle kante beskerm, so beskerm die Here sy volk, nou en vir altyd. – Psalm 125:2 Die bekende ou Bybelvertaling lui: Rondom Jerusalem is berge; so is die HERE rondom sy volk van nou af tot in ewigheid. Die ervaring van die beskerming wat die berge bied, is ŉ metafoor van die veiligheid wat die geloofsgemeenskap by God beleef. Die woorde “van alle kante” is betekenisvol. Dit is asof God se kinders die berge soos toevouende hande beleef, sagkens gedra deur ŉ ontfermende God. Dit herinner my aan ŉ pragtige seënbede wat soms gebruik word (let op die radikale en omvattende sorg en beskerming van die Here). Seënbede Die Here is VOOR jou Om die weg gelyk te maak Die Here is LANGS jou Om jou in sy arms toe te vou Die Here is AGTER jou Om die aanvalle van die Bose af te slaan Die Here is ONDER jou Om jou te dra as jy mag val Die Here is RONDOM jou Om jou te beskerm Die Here is BOKANT jou Om jou te seën Die Here is BINNE jou Om jou te lei met sy Heilige Gees So seën die drie-enige God jou Van nou af tot in ewigheid.